
Szent Krisztina nagyvértanúnő emléke.
A csütörtök esti alkonyati zsolozsmán
„Uram, tehozzád...” után 
7. hang
Hogy átistenítsd az embert, * végtelen ártatlanság, emberré lettél, * és fölmentél a keresztre. *’ Dicsőség a te megdicsőülésednek!
Mikor a zsidó nép téged, * Istenige, elítélt kereszthalálra, * akkor a föld megrendült, *’ és sugarait elrejtette a nap.
A nap elsötétedett, Irgalmas, * amikor téged megfeszítettek, * megrendült a teremtés és kiáltotta: *’ Dicsőség néked!
4. hang. Minta: Jelül rendelted...
A te tisztaságos elmédet * az istenismerettel megvilágosította az Úr, * és megszabadított téged * a tudatlanság mély sötétségétől, * mint a valódi igazság napja, Istenben boldog Krisztina vértanúnő. * Te pedig a gonoszság szentélyeit leromboltad, * és Krisztus szenvedéseit *’ elszántan utánoztad.
A testi szenvedéseket elviselted erős lélekkel, * s átköltöztél a szenvedéstől mentes boldogságra, * és amikor odaértél, * ékes voltál mint a Krisztus királynak kiválasztott menyasszonya, * hírneves Krisztina! * Emlékezzél meg rólunk, kik híven megünnepeljük * a te szent emlékedet, hogy kegyelmet nyerjünk *’ és a bajokból megszabaduljunk!
Testednek sebeit * menyasszonyi ékszerként magadra föltetted, * véreddel festettél fényes bíbort, * s azt magadra öltötted, * Krisztina vértanúnő! * S most ott állsz, isteni fénnyel ékeskedve, * vőlegényed, Krisztus előtt, * az átistenülést mindenkor örömmel élve át *’ a szüzekkel és a vértanúkkal.
Dicsőség... 2. hang
Krisztusnak, a te vőlegényednek, * véredet alabástrom edényben levő kenetként ajánlottad * Krisztina vértanú, legyőzhetetlen bajnok. * Viszonzásul hervadhatatlan koszorút kaptál tőle, * minden magasztalásra méltó. * A mérges kígyók marásától megholtat szavaddal életre keltetted * a legszentebb Lélek segítségül hívásával. * S méltóvá tett téged a mennyei nászteremre az emberszerető Jézus, *’ a mi lelkünk üdvözítője.
Most és...
Számtalan * gyötrelmet szenvedtél el, * midőn, Tisztaságos, * Fiadat és Istenedet megfeszítették, * sóhajtva sírva és jajgatva: ** Jaj nekem * én édes gyermekem, * miként szenvedsz te igazságtalanul, * hogy Ádámtól kezdve * megváltsd a föld szülötteit. * Azért * tisztaságos Szűz, * hittel könyörgünk hozzád: *’ Tedd őt irántunk irgalmassá!
Előverses sztihirák 
7. hang
Semmi akadálya, hogy az élet fájához jussunk, * mert a te kereszted a mi reménységünk. *’ Urunk, dicsőség néked!
A fán függtél, Halhatatlan, * győzelmet arattál a sátán cselvetésén. *’ Urunk, dicsőség néked!
Dicsőség néked, Krisztus Isten, * az apostolok dicsekvése, * és a vértanúk vigassága, *’ kik az egyvalóságú Háromságot hirdették!
Dicsőség... 2. hang
Valóban a Krisztus nevét magában foglaló nevednek megfelelő módon viselkedtél, * szűzi szépségeddel Krisztus eljegyzett magának * az Atya jóakarata szerint a Szentlélek segítségével. * Heves vértanú küzdelmeiddel napnál fényesebben ragyogtál. * Mindezért tiszta és szeplőtelen áldozatként kerültél a mennyei oltárra, * szüzek és vértanúk karában vigadozol mindörökké. * Velük együtt esedezzél, Krisztus nevének viselője, *’ hogy tisztelőid elnyerjék a nagy irgalmat és a békességet!
Most és... 2. hang. Minta: Midőn...
Midőn * az érett gerezdet, ó Tisztaságos, * kit művelés nélkül hordoztál bensődben, * a keresztfán felfüggesztve láttad: * sírva kiáltottál fel sóhajtva: ** Gyermekem, * ki édességet árasztasz, * jótevőm, ki kegyelmeddel elveszed a keserű szenvedést, * értem, ki e világra szültelek, *’ add mindenkinek nagy irgalmadat!

Tropár(ok)
4. hang. Minta: Elcsodálkozott József…
A te báránykád, Krisztina * fennszóval kiált föl hozzád, Jézusom: * „Téged sóvároglak, Jegyesem, * téged keresve harcolok; * keresztre feszíttetem * és eltemetkezem veled a te keresztséged által; * szenvedek érted, hogy veled uralkodhassam, * meghalok érted, hogy benned éljek! * Fogadj el tehát szeplőtelen áldozat gyanánt, * ki szeretettel áldozom föl magamat tenéked!” * Az ő könyörgései által *’ üdvözítsd a mi lelkünket, mint irgalmas!
Dicsőség... most és... 4. hang
Legszeplőtelenebb Szűz, * Krisztus Istenünknek anyja, * tőr járta át a Te legszentebb lelkedet, * mikor Fiadat és Istenedet önként megfeszítve láttad. * Ne szűnjél, ó áldott, Őt imádni, * hogy ajándékozza nekünk *’ vétkeink bocsánatát.
